אן בקסטר

אן בקסטר (באנגלית: Anne Baxter;‏ 7 במאי 1923 - 12 בדצמבר 1985) הייתה שחקנית קולנוע אמריקאית זוכת פרס אוסקר לשחקנית המשנה הטובה ביותר ופרס גלובוס הזהב לשחקנית המשנה הטובה ביותר לשנת 1946 על הופעתה בסרט "חוד התער". זכתה להגיע למעמד של כוכבת קולנוע בזכות תפקידיה בסרטים "הכל אודות חוה", "עשרת הדיברות" ו"אני מתוודה". בקסטר נולדה בעיר מישיגן סיטי שבאינדיאנה לקת'רין ולקנת' סטיוארט בקסטר. גדלה בניו יורק סיטי והחלה להופיע בהצגות מגיל 10, היא למדה משחק מקצועי אצל השחקנית והמורה למשחק מריה אוספנסקאיה. בגיל 16 הפסידה בקסטר תפקיד גדול בסרט "רבקה" בשל גילה הצעיר. במאי הסרט, אלפרד היצ'קוק, נטה לחשוב שבקסטר צעירה מדי לתפקיד. למרות זאת היא חתמה על חוזה ארוך טווח עם חברת "פוקס המאה ה-20", ושיחקה בתחילת שנות ה-40 בכמה סרטי קולנוע חשובים, בתקופה של תחילת מלחמת העולם השנייה: "האמברסונים המופלאים" של אורסון וולס, בתור הצעירה לוסי מורגן; "החלילן המנומר"; "חמישה קברים לקהיר" של בילי ויילדר, בתור הצרפתייה מונק; "כוכב הצפון" של לואיס מיילסטון, בתפקיד האוקראינית מארינה פבלוב, הסובלת מהפלישה הנאצית לברית המועצות; "צלילת התרסקות", בתור המורה ג'ין יולט; "משפחת סאליבנס" של לויד בייקון, בתור קתרין מארי סאליבן; ו"אורח בבית". בקסטר זכתה בפרס אוסקר לשחקנית המשנה הטובה ביותר ובפרס גלובוס הזהב לשחקנית המשנה הטובה ביותר בשנת 1946 על הופעתה בתור הדמות הטרגית סופי מקדונלד בדרמה "חוד התער". הופעות נוספות בסוף שנות ה-40, עליהן זכתה בקסטר לשבחים, היו בפנטזיה הקומית של הנרי קוסטר "מזלו של האירי" בתפקיד הצעירה האירית נורה ובמערבון של ויליאם ולמן, "שמיים צהובים", לצידו של גרגורי פק. בשנת 1950 הופיעה בקסטר בדרמה הקלאסית של ג'וזף ל. מנקייביץ', "הכל אודות חוה", בתפקיד השחקנית המבטיחה והשאפתנית איב הרינגטון, המעריצה את השחקנית מרגו צ'נינג (בטי דייוויס). בקסטר הייתה מועמדת על הופעתה בסרט לפרס אוסקר לשחקנית הטובה ביותר. בשנת 1953 שיחקה בסרטו של אלפרד היצ'קוק "אני מתוודה" בתפקיד רות, אהובתו של מייקל לוגן (מונטגומרי קליפט). ב-1956 הופיעה בקסטר באפוס התנ"כי של ססיל ב. דה-מיל, "עשרת הדיברות", בתפקיד מלכת מצרים, נפרתרי. את תפקידיה המוכרים האחרונים בקריירה עשתה בקסטר בסדרת הדרמה "הוטל", בתור האריסטוקרטית ויקטוריה קאבוט, ובסרטים "סימארון" של אנתוני מאן, בתור דיקסי לי, וב"ללכת על הצד הפרוע" של אדוארד דמיטריק. בשנת 1946 נישאה בקסטר לשחקן ג'ון הודיאק, ממנו התגרשה בשנת 1953. לזוג יש ילדה משותפת אחת, השחקנית קתרינה הודיאק. בשנת 1960 התחתנה עם בעלה השני, איש העסקים רנדולף גלט, אותו הכירה בעת שצילמה סרט באוסטרליה. בקסטר עזבה את קליפורניה על מנת לחיות איתו באוסטרליה, שם נולדו שתי בנותיהם. הם התגרשו בשנת 1969. בקסטר התחתנה בפעם השלישית, לזמן קצר, בשנת 1977, עם סוחר בורסה בשם דייוויד קלי, שמת לאחר מספר חודשים. ב-4 בדצמבר 1985 סבלה בקסטר ממפרצת, בזמן ששהתה בניו יורק. היא נפטרה שמונה ימים לאחר מכן, כשהיא בת 62. היא נקברה ב"בית הקברות פרנק לויד" שבעיירה ספרינג דרין, ויסקונסין. הדודה של צ'ארלי (1941) מי ביצה (1941) האמבר סונים המופלאים (1942) החלילן המנומר (1942) כוכב הצפון (1943) חמישה קברים לקהיר (1943) צלילת התרסקות (1943) בני סוליבן (1944) אורח בבית (1944) ארוחת ערב ראשון לחייל (1944) סקנדל מלכותי (1945) סמוקי (1946) מלאך על כתפי (1946) חוד התער (1946) אמא לבשה טייץ (1947) מזלו של האירי (1948) חזרה הבייתה (1948) שמיים צהובים (1948) כרטיס למחר (1950) הכל אודות חוה (1950) עקוב אחר השמש (1951) פול האוס (1952) האלמנה השמחה (1952) הגרנדניה הכחולה (1953) אני מתוודה (1953) סיפור קרנבל (1954) הטריד (1955) תשוקה אחת (1955) הספויילרים (1955) עשרת הדיברות (1956) שלושה מרדנים (1957) לרדוף אחר צל עקום (1958) הליידי לוקחת טייס (1958) בזמן אחר, במקום אחר (1958) קיץ של הבובה ה-17 (1959) סימארון (1960) ללכת על הצד הפרוע (1962) חגיגת טיפשים (1971) ג'יין אוסטין במנהטן (1980) מדיה וקבצים בנושא אן בקסטר בוויקישיתוף אן בקסטר, במסד הנתונים הקולנועיים IMDb (באנגלית) אן בקסטר, באתר AllMovie (באנגלית) אן בקסטר, באתר Rotten Tomatoes (באנגלית) אן בקסטר, במסד הנתונים הקולנועיים KinoPoisk (ברוסית) אן בקסטר, באתר MusicBrainz (באנגלית) אן בקסטר, באתר Discogs (באנגלית) אן בקסטר, באתר "Find a Grave" (באנגלית)